4. การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์

ปัจจุบันผลิตภัณฑ์ของบริษัทแบ่งออกเป็น 6 กลุ่ม คือ

  - พัฒนาอสังหาริมทรัพย์ประเภทนิคมอุตสาหกรรม เพื่อขายที่ดิน และสร้างโรงงาน อุตสาหกรรมป

-   การขายหรือให้เช่าที่ดิน โรงงานสำเร็จรูป

-   บริหารจัดการทรัพย์สิน

-   การขายอาคารชุด

-   การให้เช่าพื้นที่สำนักงาน และให้บริการบริหารจัดการทรัพย์สินดังกล่าว

-   รับเหมาก่อสร้าง ออกแบบ และควบคุมงานก่อสร้าง

พัฒนาที่ดินประเภทนิคมอุตสาหกรรม

บริษัทฯ ได้จัดตั้งนิคมอุตสาหกรรม ทีเอฟดี ขึ้นที่อำเภอบางปะกง จังหวัดฉะเชิงเทรา เพื่อพัฒนาที่ดิน
ระบบสาธารณูปโภค และก่อสร้างโรงงาน
โดยได้จัดทำสัญญาร่วมดำเนินงานกับการนิคมอุตสาหกรรมแห่งประเทศไทย
มีพื้นที่ในนิคมทั้งส่วนที่เป็นเขตอุตสาหกรรมทั่วไป และเขตประกอบการเสรี
เพื่อรองรับนักลงทุนทั้งชาวไทย และชาวต่างประเทศ
โดยเน้นกลุ่มลูกค้าเป้าหมายได้แก่ผู้ประกอบการอุตสาหกรรมประกอบชิ้นส่วนรถยนต์, อีเล็คโทรนิคส์
และอุตสาหกรรมการผลิตที่ไม่ก่อให้เกิดมลภาวะ

การขายหรือให้เช่าที่ดินเปล่าหรือที่ดินพร้อมโรงงานสำเร็จรูป

รูปแบบผลิตภัณฑ์ของอาคารโรงงานนั้น บริษัทฯ ได้ว่าจ้างสถาปนิกออกแบบตามเกณฑ์มาตรฐาน
โดยใช้วัสดุที่ทันสมัย และควบคุมการก่อสร้างโดยวิศวกรของบริษัท
การลงทุนก่อสร้างโรงงานสำเร็จรูปจะใช้วิธีประกวดราคา
โดยเชิญผู้รับเหมาที่มีความรู้ความชำนาญในการก่อสร้างโรงงานสำเร็จรูปหลายรายเข้าประกวดราคารับเหมาก่อสร้าง
โดยคัดเลือกรายที่มีประสบการณ์ และราคาที่เหมาะสมกับต้นทุนที่บริษัทประเมินไว้

ปัจจุบันบริษัทมีที่ดินและโรงงานสำเร็จรูปตั้งอยู่ในนิคมและเขตอุตสาหกรรมต่าง ๆ รวม 5 แห่ง ใน
4 จังหวัด ได้แก่

  1. นิคมอุตสาหกรรมชลบุรี (บ่อวิน) จ. ชลบุรี

  2. เขตส่งเสริมอุตสาหกรรมนวนคร จ. ปทุมธานี

  3. นิคมอุตสาหกรรมแหลมฉบัง จ.ชลบุรี

  4. อาคารคลังสินค้ากิ่งแก้ว จ.สมุทรปราการ

  5. นิคมอุตสาหกรรม ทีเอฟดี จ.ฉะเชิงเทรา

การขายอาคารชุด

โครงการ 59 เฮอริเทจ (59 Heritage)

บริษัทฯ ได้ลงทุนในโครงการอาคารห้องชุดพักอาศัย 228 ยูนิต ในซอยสุขุมวิท 59 มีพื้นที่ขาย
14,899.34 ตารางเมตร มูลค่าโครงการรวม 1,130 ล้านบาท
ปัจจุบันได้มีการโอนกรรมสิทธิ์ให้ลูกค้าไปแล้วประมาณ 98%
คาดว่าจะโอนกรรมสิทธิ์ได้ทั้งหมดประมาณไตรมาสที่ 2 ปี 2555

โครงการ เดอะโคโลเนียล เขาเต่า หัวหิน (The Colonial Kao Tao Hua Hin)

บริษัทฯ อยู่ระหว่างดำเนินการพัฒนาโครงการอาคารห้องชุดพักอาศัย ตั้งอยู่ที่บริเวณเขาเต่า
ตำบลปากน้ำปราณ อำเภอปราณบุรี จังหวัดประจวบคีรีขันธ์ เนื้อที่ 9-0-42.3 ไร่ โดยแบ่งออกเป็น
2 ส่วน ดังนี้

  ส่วนที่ 1 เป็นอาคารชุดพักอาศัย บนเนื้อที่ 7-0-23.4 ไร่ โครงการได้รับอนุญาตจาก (EIA)
  ผลการพิจารณารายงานการวิเคราะห์ผลกระทบสิ่งแวดล้อม
  พร้อมทั้งสรุปมาตรการป้องกันและแก้ไขผลกระทบสิ่งแวดล้อมที่โครงการ
  จากสำนักงานนโยบายและแผนทรัพยากร ธรรมชาติและสิ่งแวดล้อม
  และได้รับใบอนุญาตก่อสร้างอาคาร ดัดแปลงอาคาร หรือรื้อถอนอาคาร (แบบ อ.1) เลขที่
  129/2551 และอาคารสโมสรตามใบอนุญาตก่อสร้างอาคาร ดัดแปลงอาคาร หรือรื้อถอนอาคาร
  (แบบ อ.1) เลขที่ 30/2551 ประกอบด้วย

  1. อาคารชุดพักอาศัยจำนวน 28 ชั้น (อาคาร A) จำนวน 1 หลัง 205 ห้อง มีพื้นที่ก่อสร้าง
  ประมาณ 27,664.00 ตารางเมตร มีพื้นที่ขายรวมประมาณ 19,457.49 ตารางเมตร

  2. อาคารชุดพักอาศัยจำนวน 28 ชั้น (อาคาร B) จำนวน 1 หลัง 178 ห้อง
  มีพื้นที่ก่อสร้างประมาณ 24,143.00 ตารางเมตร มีพื้นที่ขายรวมประมาณ 16,379.31
  ตารางเมตร

  3. อาคารจอดรถ จำนวน 8 ชั้น (อาคาร C) จำนวน 1 หลัง มีพื้นที่ก่อสร้างประมาณ
  6,121.00 ตารางเมตร จำนวนที่จอดรถ 228 คัน

  ส่วนที่ 2 อาคารสำนักงานขายจำนวน 3 ชั้น จำนวน 1 หลัง มีพื้นที่ก่อสร้างประมาณ 1,995.00
  ตารางเมตร พื้นที่จอดรถ จำนวน 320 ตารางเมตร จำนวนที่จอดรถ 16 คัน

ปัจจุบันได้ดำเนินการก่อสร้างอาคาร 3 ชั้น (อาคารสำนักงานขาย)
เสร็จเรียบร้อยแล้วและเปิดใช้เป็นสำนักงานขาย ในส่วนของการก่อสร้างอาคารชุดพักอาศัย
บริษัทฯอยู่ระหว่างดำเนินการก่อสร้างตอกเสาเข็ม

โครงการ มหาดเล็กเรสซิเด้นซ์ (MAHADLEK RESIDENCES )

บริษัทฯอยู่ระหว่างดำเนินการพัฒนาโครงการ มหาดเล็ก เรสซิเด้นท์ ตั้งอยู่ที่ซอยมหาดเล็กหลวง2
ถนนราชดำริ เป็นอาคารพักอาศัยสูง 43 ชั้น จำนวน 516 ยูนิต ปัจจุบันอยู่ระหว่างการขออนุมัติ
EIA (รายงานวิเคราะห์ผลกระทบสิ่งแวดล้อม) จากกระทรวงทรัพยากรธรรมชาติฯ

อาคารสำนักงานให้เช่า

โครงการเอส จี แลนด์

บริษัทฯ ได้ร่วมลงทุนดำเนินธุรกิจอาคารสำนักงานให้เช่าในนามบริษัท เอส จี แลนด์ จำกัด
ประกอบด้วยพื้นที่ให้เช่ารวม 27,770 ตารางเมตร ตั้งอยู่ที่ซอยมหาดเล็กหลวง2 ถนนราชดำริ
ประกอบด้วย 2 อาคารด้วยกัน ปัจจุบันบริษัทฯ เป็นผู้บริหารสินทรัพย์

รับเหมาก่อสร้าง ออกแบบ และควบคุมงานก่อสร้าง

บริษัทฯ ได้ให้บริการแก่ลูกค้าแบบครบวงจร ที่มีความประสงค์จะก่อสร้าง หรือต่อเติมโรงงาน
บริษัทฯ สามารถให้บริการในด้านนี้ได้ และยังเป็นแหล่งรายได้อีกทางหนึ่ง

(2) ภาวะอุตสาหกรรมและการแข่งขัน

นิคมอุตสาหกรรมและโรงงานสำเร็จรูป

นิคมอุตสาหกรรมและภาคอุตสาหกรรมปี 2554
มีการขยายตัวต่อเนื่องสืบเนื่องจากสถานการณ์ทางการเมืองในประเทศเริ่มคลี่คลายไปในทางที่ดี
สร้างความมั่นใจให้กับนักลงทุนชาวไทย และต่างประเทศ มีการขยายการลงทุนในประเทศเพิ่มขึ้น
จากอุทกภัยที่เกิดขึ้นปลายปี 2554 ทำให้มีนักลงทุนให้ความสนใจซื้อที่ดินเปล่า
และเช่าโรงงานในนิคมอุตสาหกรรมทีเอฟดี เป็นอย่างมาก เนื่องจากนิคมอุตสาหกรรมทีเอฟดี
ตั้งอยู่บนพื้นที่ที่มีระดับสูงกว่าน้ำทะเลถึง 2 เมตร ปลอดภัยและไม่มีผลกระทบจากเหตุอุทกภัย
อีกทั้งได้สิทธิประโยชน์จากสำนักงานคณะกรรมการส่งเสริมการลงทุน โซน 2 ที่ใกล้กรุงเทพมากที่สุด
สำหรับทำเลที่ตั้งที่ได้รับความนิยมจากนักลงทุน จะตั้งอยู่แถบชลบุรี ฉะเชิงเทรา มากกว่าทำเลอื่น

การแข่งขันในธุรกิจนี้ ยังจัดอยู่ในขั้นปานกลาง เนื่องจากมีผู้ประกอบการน้อยราย
และใช้เงินลงทุนมาก ผู้แข่งขันโดยตรงคือ นิคมอุตสาหกรรมต่างๆ ในทำเลเดียวกัน
สืบเนื่องจากบริษัทฯ ได้จัดตั้งนิคมอุตสาหกรรมของตนเองขึ้นมาแล้ว

แผนธุรกิจบริษัทฯ สำหรับปี 2555 บริษัทฯ ได้เร่งพัฒนานิคมอุตสาหกรรมทีเอฟดี
ตั้งอยู่บริเวณทางแยกระหว่างทางหลวงถนนมอเตอร์เวย์ กม.43 ตำบลท่าสะอ้าน
จังหวัดฉะเชิงเทรา ทำเลที่ตั้งดังกล่าวอยู่ใกล้ศูนย์คมนาคมระหว่างประเทศ คือสนามบินสุวรรณภูมิ
และท่าเรือน้ำลึกแหลมฉบัง เพื่อขายที่ดินและก่อสร้างอาคารโรงงานสำเร็จรูป และคลังสินค้า
เพื่อขายและหรือให้เช่า ป้อนให้กับอุตสาหกรรมกลุ่มสนับสนุน (Supporting industry)
ผู้ประกอบการรายใหญ่ที่ได้ซื้อที่ดินเปล่าในนิคมอุตสาหกรรม ทีเอฟดี ไว้แล้ว
กลุ่มเป้าหมายคือลูกค้าประกอบกิจการอุตสาหกรรมขนาด SME
ที่ไม่มีผลกระทบจากการก่อให้เกิดมลภาวะ ที่ต้องการความสะดวกในการขนส่ง
โดยเฉพาะนักลงทุนอุตสาหกรรมชิ้นส่วนอีเล็กโทรนิคส์ และชิ้นส่วนยานยนต์เป็นต้น

ตลาดคอนโดมิเนียม

           ภาพรวมของตลาดคอนโดมิเนียมในประเทศไทยในปี 2554
ยังคงมีอัตราการเติบโตที่ดีโดยเฉพาะอย่างยิ่งกำลังซื้อของผู้ซื้อภายในประเทศยังคงมีความต่อเนื่องมาจนถึงปี
2555 ตลาดคอนโดมิเนียมในหลายพื้นที่ โดยเฉพาะในแนวเส้นทางรถไฟฟ้าบีทีเอส
และรถใต้ดินมีผู้ประกอบการเข้ามาทำการพัฒนาโครงการอยู่ตลอดเวลา
จึงทำให้ห้องชุดคอนโดมิเนียมที่สร้างเสร็จแล้วจำนวนที่เกินความต้องการอยู่มาก
ทำให้นักพัฒนาอสังหาริมทรัพย์เหล่านี้ต้องเปิดตัวแคมเปญส่งเสริมการขายหลากหลายรูปแบบเพื่อกระตุ้นยอดซื้อของกลุ่มลูกค้าของตนมากขึ้น

         
นับตั้งแต่เกิดวิกฤตการณ์ทางเศรษฐกิจและทางการเมืองซึ่งเป็นปัจจัยลบทางการเงินส่งผลกระทบต่อการตัดสินใจซื้อคอนโดมิเนียมในกลุ่มผู้อยู่อาศัยในประเทศไทยต่อเนื่องไปอีก
3-5 ปีถัดจากนี้
เป็นปัจจัยสำคัญที่ทำให้ความต้องการคอนโดมิเนียมที่อยู่อาศัยในกรุงเทพฯมีจำนวนลดลง
นอกจากปัจจัยดังกล่าวแล้วอัตราดอกเบี้ยที่เพิ่มสูงขึ้น
วัสดุอุปกรณ์ก่อสร้างและตกแต่งตลอดจนอัตราค่าจ้างแรงงานที่เพิ่มสูงขึ้นก็เป็นอีกปัจจัยหนึ่งด้วย

ปัจจุบันมีจำนวนคอนโดมิเนียมที่อยู่ในตลาดทั้งหมดประมาณ 42,000 หน่วย
โดยคอนโดมิเนียมใหม่ที่เปิดตัวเฉพาะในเขตกรุงเทพฯ ในช่วงครึ่งหลังของปี 2553
และในช่วงสี่เดือนแรกของปี 2554 มีการเปิดตัวโครงการรวมทั้งสิ้น 45 โครงการ จำนวน
20,000 หน่วย จากโครงการเหล่านี้ 15,000 หน่วยเป็นจำนวนคอนโดมิเนียมจาก 19
โครงการใหม่ซึ่งมาจากบริษัทพัฒนาอสังหาริมทรัพย์ที่อยู่ในตลาดหลักทรัพย์และอีก 5,000 หน่วยจาก
26 โครงการ เป็นของบริษัทฯ ที่ไม่ได้อยู่ในตลาดหลักทรัพย์

นับตั้งแต่ไตรมาสแรกของปี 2554 เป็นต้นมา
บริษัทพัฒนาอสังหาริมทรัพย์ต้องประสพกับต้นทุนการก่อสร้าง และอัตราดอกเบี้ยที่เพิ่มสูงขึ้น
ในขณะเดียวกันความต้องการในการซื้อคอนโดมิเนียมก็ลดลง ผู้ที่ต้องการซื้อที่อยู่อาศัยในปัจจุบันมีการใช้ระยะเวลาตัดสินใจในการซื้อมากขึ้น
สำหรับในปี 2555 คาดว่าผู้ซื้อที่อยู่อาศัยจะต้องแบกรับค่าใช้จ่ายที่สูงเพิ่มขึ้น
เนื่องจากกรมธนารักษ์ประเมินราคาที่ดินทั่วประเทศเพิ่มขึ้นร้อยละ 10-50
ซึ่งการปรับปรุงราคาประเมินนี้จะทำให้ราคาต้นทุนคอนโดมิเนียมเพิ่มขึ้นโดยเฉลี่ยร้อยละ 15-20
กลุ่มราคาคอนโดมิเนียมที่เติบโตได้ดียังเป็นกลุ่มราคาต่ำกว่า 70,000
บาทต่อตารางเมตรหรือราคาต่ำกว่า 2.5 ล้านบาทต่อยูนิต เพราะเป็นราคาที่ผู้บริโภคมีกำลังซื้อ
โดยจะเห็นได้ว่าส่วนแบ่งทางการตลาด ในกลุ่มนี้มีการเติบโตเพิ่มขึ้นมาโดยตลอด
ผู้ประกอบการทั้งรายใหญ่และเล็กต่างเพิ่มการลงทุนในโครงการระดับนี้มากขึ้น
ส่วนแบ่งการตลาดของผู้ประกอบการรายใหญ่และเล็กอยู่ที่ 55:45
และมีแนวโน้มที่อุปสงค์จะเติบโตได้ดีขึ้น
เพราะต้องการลดความเสี่ยงในการซื้ออสังหาริมทรัพย์แนวราบที่อาจประสบภัยน้ำท่วมได้
สำหรับทำเลที่น่าสนใจและคาดว่าจะเป็นแหล่งที่อยู่อาศัยที่น่าจับตามองในอนาคตคือบริเวณรัชดาภิเษก
– พระราม 9 และสุขุมวิทชั้นใน

สำหรับการดำเนินธุรกิจของบริษัทในปี 2555 ในส่วนของอาคารพักอาศัย บริษัทฯ
ได้ดำเนินการพัฒนาโครงการ เดอะโคโลเนียล เขาเต่า หัวหิน (The Colonial Kao Tao Hua
Hin) ตั้งอยู่ที่ตำบลปากน้ำปราณ จังหวัดประจวบคีรีขันธ์
(ติดกับเขตพระราชฐานโครงการพระราชดำริหาดทรายใหญ่)
เพื่อรองรับไลฟ์สไตล์อีกด้านของชีวิตในวันหยุดพักผ่อน บริษัทฯ
จึงสร้างสรรค์ความเหนือระดับของการพักอาศัยท่ามกลางธรรมชาติ เดอะ โคโลเนียล เขาเต่า
หัวหิน (The Colonial Kao Tao Hua Hin) โครงการคอนโดมิเนียมแนวสูง (High Rise
Condominium) แห่งแรกและแห่งเดียวบนทำเลเขาเต่า จังหวัดประจวบคีรีขันธ์
โครงการตั้งอยู่ริมหาดที่สามารถชมทิวทัศน์ท้องทะเลและชายหาด ภายใต้คอนเซ็ปต์ The Iconic
of Legendary Relaxation มิติใหม่แห่งการพักผ่อน
ซึ่งโดดเด่นและลงตัวด้วยการผสมผสานดีไซน์สไตล์โคโลเนียล ทั้งภายในและรอบนอกโครงการ
แวดล้อมด้วยบรรยากาศธรรมชาติที่สวยงาม เงียบสงบ
บนทำเลที่ดีที่สุดตามหลักฮวงจุ้ยด้วยด้านหลังโครงการติดภูเขา
ด้านหน้าติดทะเลพร้อมหาดทรายขาวสะอาดทอดยาวตลอดแนว

เดอะ โคโลเนียล เขาเต่า หัวหิน คอนโดมิเนียมแนวสูง 28 ชั้น 2 อาคาร บนเนื้อที่กว่า 7 ไร่
จำนวน 383 ยูนิต มูลค่าโครงการรวม 3,000 ล้านบาท โดดเด่นด้วยทำเลที่ตั้งติดกับเขาเต่า
เพียง 13 กิโลเมตรห่างจากอำเภอหัวหิน ในแบบพาโนรามา 180 องศา และ Single Loaded
Corridor ที่สามารถเห็นชายหาดทุกห้อง นอกจากนี้ยังโดดเด่นด้วยดีไซน์ด้วยสไตล์โคโลเนียล
สถาปัตยกรรมที่สะท้อนให้เห็นถึงความหรูหรา สง่างาม เริ่มต้นตั้งแต่แบบ 1 ห้องนอน ขนาด 56.70
ตร.ม. แบบ 2 ห้องนอน ขนาด 78.20 ตร.ม. แบบ 3 ห้องนอน ขนาด 150.20 - 170.10
ตร.ม. นอกจากนี้ ยังมีห้องแบบดูเพล็กซ์ (Duplex) 2 ชั้น 2 - 4 ห้องนอน ขนาดตั้งแต่ 99.20
– 272.50 ตร.ม. และห้องเพ้นท์เฮ้าส์ (Penthouse) ขนาด 3 - 4 ห้องนอน
พื้นที่ใช้สอยเริ่มต้น 182.20 - 320 ตร.ม.

โครงการ มหาดเล็ก เรสซิเด้นท์ ตั้งอยู่ที่ ซอยมหาดเล็กหลวง 2 แขวงลุมพินี เขตปทุมวัน
กรุงเทพมหานคร เป็นคอนโดมิเนียมประเภทสิทธิการเช่าที่ดินบางส่วนของโฉนดที่ดินเลขที่ 2220
ระยะเวลา 30 ปี เนื้อที่ดินที่แบ่งเช่า 1 – 3 – 28 ไร่ ปลูกสร้างอาคารพักอาศัยสูง 43 ชั้น
จำนวน 516 ยูนิต ปัจจุบันอยู่ระหว่างการขออนุมัติ EIA (รายงานวิเคราะห์ผลกระทบสิ่งแวดล้อม),
โครงการ 59 Heritage ในซอยสุขุมวิท 59
ปัจจุบันได้ส่งมอบห้องชุดพร้อมโอนกรรมสิทธิ์ให้ลูกค้าไปแล้วประมาณ 98%
คาดว่าจะโอนกรรมสิทธิ์ได้ทั้งหมดประมาณไตรมาสที่ 2 ของปี 2555

tfdtf